ธปท.จับมือฮ่องกงพัฒนาความปลอดภัยไซเบอร์-ฟินเทค
ธปท.เลือกลงนามความร่วมมือกับสถาบันพัฒนาเทคโนโลยีและวิทยาศาสตร์ประยุกต์ ฮ่องกง (ASTRI) เพื่อสร้างความร่วมมือด้านความปลอดภัยทางไซเบอร์และฟินเทคตามรอยเอ็ตด้า
29 ต.ค. 2565

ธปท.เลือกลงนามความร่วมมือกับสถาบันพัฒนาเทคโนโลยีและวิทยาศาสตร์ประยุกต์ ฮ่องกง (ASTRI) เพื่อสร้างความร่วมมือด้านความปลอดภัยทางไซเบอร์และฟินเทคตามรอยเอ็ตด้า
เมื่อวันที่ 1 ธ.ค.ที่ผ่านมา นางฤชุกร สิริโยธิน รองผู้ว่าการ ด้านเสถียรภาพสถาบันการเงิน ธนาคารแห่งประเทศไทย (ธปท.)ได้ร่วมลงนามในบันทึกข้อตกลงกับนายแฟรงก์ ตอง (Dr. Frank Tong) ประธานเจ้าหน้าที่บริหารสถาบันพัฒนาเทคโนโลยีและวิทยาศาสตร์ประยุกต์ฮ่องกง(Hong Kong Applied Science and Technology Research Institute หรือ ASTRI) เพื่อสร้างความร่วมมือด้านการรักษาความมั่นคงปลอดภัยทางไซเบอร์ (Cybersecurity) และเทคโนโลยีทางการเงิน (ฟินเทค) เป็นระยะเวลา 3 ปี
เนื่องจากมองว่าเขตบริหารพิเศษฮ่องกงแห่งสาธารณรัฐประชาชนจีนถือได้ว่าเป็นศูนย์กลางทางการเงินและเทคโนโลยีทางการเงินที่สำคัญแห่งหนึ่งของโลก และ ASTRI ก็เป็นองค์กรที่ก่อตั้งโดยรัฐบาลฮ่องกง มีทีมงานวิจัยและพัฒนาที่มีความเชี่ยวชาญด้านไซเบอร์และฟินเทค
ทั้งนี้ การลงนามบันทึกข้อตกลงดังกล่าวจะช่วยให้ ธปท. และ ASTRI ร่วมมือกันในการพัฒนาความรู้และบุคลากร เพื่อให้มีการใช้เทคโนโลยีใหม่ๆช่วยเพิ่มประสิทธิภาพในการให้บริการทางการเงิน ควบคู่กับสนับสนุนการยกระดับการกำกับดูแลความพร้อมในการรับมือกับภัยคุกคามทางไซเบอร์ของระบบสถาบันการเงินไทย ซึ่งจะมีส่วนช่วยขับเคลื่อนประเทศไทยให้ก้าวสู่ดิจิทัล อิโคโนมี( Digital economy )อย่างมั่นคงและยั่งยืน
ก่อนหน้านี้ประมาณเดือนพ.ย.ที่ผ่านมาทางสำนักงานพัฒนาธุรกรรมทางอิเล็กทรอนิกส์ (องค์การมหาชน) (สพธอ.) หรือ เอ็ตด้า (ETDA ) กระทรวงดิจิทัลเพื่อเศรษฐกิจและสังคมก็ได้ลงนามร่วมมือกับ ASTRI ในด้านการวิจัยและฟินเทค เพื่อสนับสนุนการใช้งานระบบโครงสร้างธุรกรรมทางอิเล็กทรอนิกส์ร่วมกันไปแล้ว